Sprach: »her! ich hab an diesem ort
von der nacketen rot gehort
so vil heiliger guter wort;
ach, laß sie rein und hab mit in gedulde.«
Der her sprach: »du magsts laßen rein;
du must mit in behangen sein;
sie sint mutwillig allgemein.
geräts nit wol, so gib mir nit die schulde.«
Sant Peter ließ sie ein mit freuden ganze,
ein landsknecht bracht dem andren ein umbschanze,
darnach fiengen sie an zu hadern und zu balgen,
hauten einander lam und krum.
sant Peter zant sie an darum:
»was habt ir für ein umerdum?
hebt euch wider hinaus an lichten galgen!«